text: Ucraïna guanya la World Cup masculina de persones amb lesió cerebral a Salou
  La selecció d'Ucraïna, guanyadora del torneig.
  La selecció va guanyar per un gol a la final contra l'Iran el passat diumenge
  Actualitzada 16/05/2022 a les 18:28
  La selecció d'Ucraïna es va proclamar campiona de la World Cup masculina de futbol 7 per a persones amb lesions cerebrals després de guanyar per la mínima a l'Iran el darrer diumenge. Tota la competició va tenir lloc al Complex Futbol Sports Center de Salou.
  Després de la gran final, l'alcalde de Salou, Pere Granados, va repartir les medalles per als tres primers classificats que van ser Ucraïna, Iran i Brasil. Segons va manifestar l'alcalde «estem contents d'haver estat seu d'aquesta Copa del Món perquè la nostra voluntat és treballar perquè el municipi esdevingui una ciutat inclusiva i accessible per a tothom, on l'esport també tingui aquest vessant d'inclusió i serveixi per fomentar valors com el respecte a la diversitat i la integració».
  Carles Muñoz, president de la FECPC, va manifestar que agraeix a la IFCPF «que hagi comptat amb la nostra Federació per organitzar aquest esdeveniment de gran envergadura dins el món del futbol per a persones amb lesió cerebral; i, així, poder donar la possibilitat a Salou i a tota la societat catalana de poder-lo viure de prop».
  El representant de la IFCPF, Paulo Cruz, es va dirigir, també a l'audiència, agraint la participació de les diferents seleccions i «el gran nivell de futbol, que ens han fet gaudir aquests dies; així com la feina dels classificadors, àrbitres i organització». Sobretot, després de dos anys d'aturada, després de la pandèmia.
  A banda de la copa i les medalles, que van ser lliurades enmig d'un ambient de celebració per part dels guanyadors i l'afició, es van atorgar trofeus al millor esportista, Most Valuable Player (MVP), Samuel Charron, de Canadà; al millor porter, per a Sean Boyle de USA; i al màxim golejador, per a Ivan Donenko, d'Ucraïna.